Szalay, Tomáš, poslanec NR SR (2024-02-15):
Vážený pán predsedajúci, dámy a páni, tak pokračujeme ďalej s týmito kultúrnymi zákonmi. Tento vyzerá byť taký naozaj najmenej, najmenej nebezpečný a keď nás aj ubezpečil pán poslanec Michelko, že k nemu nebudú pozmeňovacie návrhy, tak v zásade by som nemal problém podporiť predĺženie lehoty, dokedy má štát sa vyjadriť k tomu, či si chce, alebo nechce uplatniť predkupné právo, i keď súhlasím s pánom poslancom Kalivodom, že prečo to nie je 90 dní alebo kľudne že pol roka, nech si to niekto poriadne premyslí, ale keďže nie je k tomu debata, lebo k tomu nebolo pripomienkové konanie, je to len poslanecká aktivita, dobre. Ako som už v predchádzajúcich vstupoch povedal, nie som úplný borec na kultúru a postupne sa len učím, ako tieto veci fungujú, ale teda otvoril som si internet počas rozpravy pani Jaurovej, keď sa pýtala, že vlastne aký problém tuná riešime, že dajte nejaké dáta, štatistiky, čísla, niečo, aby sme vedeli, že čo to znamená, keď sa posunie lehota z 30 na 60, koľko pamiatok by bolo bývalo kúpených štátom, keby tá lehota bola bývala nie 30, ale 60 dní. No, tak na webe ministerstva kultúry nájdete zoznam tých pamiatok, ktoré sú ponúknuté teraz v tom okne, že teraz sa môže štát rozhodnúť, či ich kúpi, napríklad v Seredi park si môžete kúpiť, máte čas do... a to bolo do včera, pardon. Do dnešného dňa máte bytový dom na Puškinovej 2 v Bratislave, v Banskej Bystrici si môžete kúpiť meštiansky dom, v Cíferi kaštieľ a park, v Trnave meštiansky dom na Halenárskej alebo na Župnom námestí v Bratislave sa predáva takisto pamiatka, polyfunkčný dom Župné námestie 7, keby ste chceli. Dobre. Čiže nejaký zoznam tých pamiatok existuje, ktoré sú ponúkané, a aká je realita, akým spôsobom k tomu ten štát pristupuje? A tu by som sa opäť vrátil k pánovi poslancovi Kalivodovi, ďakujem, že tu ešte teda zostal, lebo sa mi to páčilo. Asi ste zachytili tú skutočnosť, prešlo to aj médiami, že za posledné roky Orbánove Maďarsko skupuje na Slovensku slovenské pamiatky. Nie jednu, nie dve. Desiatky slovenských pamiatok dnes nepatria ani nejakým súkromným slovenským investorom, ale patria maďarskému štátu. Cez natiahnutú takú firmu, ktorá postupne poskupovávala veľa slovenských pamiatok. Čítal som taký článok v Pravde, že v Bardejove, čo je UNESCO mesto, hej, dedičstvo UNESCO, tak tam kúpili národnú kultúrnu pamiatku a prečo? Nemali sme predkupné právo? No nie, mali sme iba 30-dňové takéto, kým sa musí ten štát vyjadriť. Keby bolo 60, možno by sme ich kúpili. No nie, nekúpili, akože to vás, samozrejme, samozrejme, zavádzam. Nekúpili, pretože štát nekupuje pamiatky. To je odpoveď na otázku. Nie 30- alebo 60-dňová lehota je problém v prípade toho, že pamiatky odchádzajú zo Slovenska alebo teda že ich vlastníci sú, sú cudzie mocnosti. Dovolím si prečítať stanovisko ministerstva kultúry z leta tohto roku, teda ešte predchádzajúce vedenie rezortu kultúry, ale v zásade zhrnulo tie veci administratívne korektne: „Štát má podľa zákona pri predaji nehnuteľnosti predkupné právo, no takmer nikdy ho nevyužíva. Štát odkupuje národné kultúrne pamiatky len veľmi výnimočne, pretože pre ne nemá účelové využitie, nevytvára zatiaľ fondy na odkupovania pamiatok ani na údržbu týchto objektov,“ vysvetlilo ministerstvo kultúry, ktoré túto tému zastrešuje na vládnej úrovni. Takže adekvátna starostlivosť o národné kultúrne pamiatky nie je daná 30- ani 60-dňovou lehotou pri predkupnom práve. Tá je daná niečím úplne iným. A ak chceme naozaj zabrániť tomu, a ja s tým súhlasím, to, čo povedal pán poslanec Kalivoda, aby sa naše pamiatky nedostávali do pochybných rúk cudzích mocností, tak na to treba nájsť nejaké iné riešenie. Treba nám na to zdroje, treba dať na to nejakú víziu, nejaký koncept, a nie poslaneckým návrhom tu meniť 30 na 60 dní. Ja sa obávam, ospravedlňujem sa za to vyslovenie nedôvery, pán Michelko, že to nebude jediná, jediná zmena, ktorú tento zákon bude chcieť do legislatívy priniesť. Prosím vás pekne, ak chceme pomôcť našim pamiatkam, pripravme komplexný materiál, ktorý zahrnie viac vecí, nielen predĺženie lehoty na predkupné právo. Ďakujem. (Potlesk.)